KOMISIJOS SPRENDIMAS
2004 m. gruodžio 27 d.
nustatantis priemones dėl Fragaria x ananassa Duch. dauginamosios ir sodinamosios medžiagos Bendrijos lyginamųjų tyrimų ir bandymų pagal Tarybos direktyvą 92/34/EEB 2005 metams
(pranešta dokumentu Nr. K(2004) 5290)
(2005/6/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir sodininkystei skirtais vaisiniais augalais (1), ypač į jos 20 straipsnio 4, 5 ir 6 dalis,
kadangi:
(1)
Direktyva 92/34/EEB nustatomos būtinos priemonės, kurias Komisija turi parengti dėl dauginamosios ir sodinamosios medžiagos Bendrijos lyginamųjų tyrimų ir bandymų.
(2)
Technines priemones tyrimams ir bandymams atlikti parengė Vaisinių augalų genčių ir rūšių dauginamosios medžiagos nuolatinis komitetas.
(3)
Šių bandymų ir tyrimų atlikimo projektų konkursas buvo paskelbtas 2004 m. birželio 21 d. Bendrijos institucijų interneto tinklalapyje (2).
(4)
Pasiūlymai buvo įvertinti pagal atrankos ir sutarčių sudarymo kriterijus, nustatytus nurodytiems projektų konkursams. Turėtų būti nustatyti projektai, už tyrimų ir bandymų atlikimą atsakingos institucijos ir reikalavimus atitinkančios išlaidos bei didžiausia Bendrijos finansinė parama, atitinkanti 80 % reikalavimus atitinkančių išlaidų.
(5)
Bendrijos lyginamieji tyrimai ir bandymai su 2004 m. surinkta dauginamąja ir sodinamąja medžiaga turėtų būti atliekami 2005 metais, o išsami informacija apie šiuos tyrimus ir bandymus, reikalavimus atitinkančios išlaidos ir didžiausia Bendrijos finansinė parama turėtų būti nustatyta susitarimu, kurį pasirašo Komisijos įgaliojimus suteikiantis pareigūnas ir už tyrimų atlikimą atsakinga institucija.
(6)
Reikėtų užtikrinti, kad atliekant tyrimus ir bandymus, būtų naudojamas reikiamas bent jau tam tikrų pasirinktų augalų bandinių skaičius.
(7)
Valstybės narės turėtų dalyvauti Bendrijos lyginamuosiuose tyrimuose ir bandymuose, atsižvelgiant į tai, kiek susijusių augalų dauginamosios ir sodinamosios medžiagos yra paprastai dauginama arba parduodama jų teritorijoje, norint iš to padaryti reikiamas išvadas.
(8)
Šiame sprendime numatytos priemonės atitinka Vaisinių augalų genčių ir rūšių dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Fragaria x ananassa Duch. dauginamosios ir sodinamosios medžiagos Bendrijos lyginamieji tyrimai ir bandymai bus atliekami 2005 m.
2005 m. tyrimams ir bandymams skirtos reikalavimus atitinkančios išlaidos ir didžiausia Bendrijos finansinė parama yra nustatyta priede.
Duomenys apie tyrimus ir bandymus yra nurodyti priede.
2 straipsnis
Tiek, kiek priede išvardyta Fragaria x ananassa Duch. augalų dauginamoji ir sodinamoji medžiaga yra dažniausiai dauginama arba ja prekiaujama jų teritorijose, valstybės narės ima šių medžiagų bandinius ir pateikia juos Komisijai.
Valstybės narės bendradarbiauja dėl tokių techninių aspektų, kaip bandinių ėmimas ir su tyrimų bei bandymų atlikimu susiję tikrinimai.
3 straipsnis
Didžiausia Bendrijos finansinė parama, atitinkanti 80 % šiuo pagrindu tęsiamo tyrimų arba bandymų leistinų išlaidų, neturi viršyti priede nurodytos sumos.
4 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 27 d.